
Keskkonnaseadustiku üldosa seaduse ja sellega seonduvalt teiste seaduste muutmise seadus

§ 1. Keskkonnaseadustiku üldosa seaduse muutmine

Keskkonnaseadustiku üldosa seaduses tehakse järgmised muudatused:

1) paragrahvi 40 täiendatakse lõikega 6 järgmises sõnastuses:
„(6) Käesolevas peatükis sätestatud haldusmenetlus tuleb korraldada selliselt, et taotluse lahendamiseks olulised asjaolud selgitatakse välja võimalikult varakult ja märkused puuduste kõrvaldamiseks esitatakse koondatult, välja arvatud juhul, kui menetluse käigus ilmnevad uued olulised asjaolud.“;

2) paragrahvi 402 pealkirja täiendatakse pärast sõna „isikuandmed“ tekstiosaga „, nende avalikustamine“;

[bookmark: para40b2lg1]3) paragrahvi 402 täiendatakse lõigetega 11–14 järgmises sõnastuses:
„(11) Keskkonnaotsuste infosüsteemis avalikustatakse füüsilise isiku nimi keskkonnainfo avalikustamise eesmärgil, keskkonnaotsuste ja keskkonnakasutuse läbipaistvuse tagamiseks, avaliku kontrolli võimaldamiseks ning keskkonnakasutusest mõjutatud isikute õiguste kaitseks.

(12) Füüsilised isikud, kelle nimi keskkonnaotsuste infosüsteemis avalikustatakse, on:
1) keskkonnakaitseloa taotleja ja loa omaja;
2) keskkonnakaitseloa taotluse menetlusosaline;
3) keskkonnakasutuse aastaaruandele, keskkonnakaitseloaga seatud kohustusele või seirearuandele märgitud füüsilisest isikust aruande esitaja;
4) keskkonnamõju hindamises ja keskkonnamõju strateegilises hindamises osalenud arendaja;
5) keskkonnamõju hindamises ja keskkonnamõju strateegilises hindamises osalenud eksperdirühma liige ja keskkonnamõju hindamise juhtekspert.

(13) Käesoleva paragrahvi lõikes 12 nimetatud füüsilise isiku nimi avalikustatakse keskkonnaotsuste infosüsteemis järgmiselt:
1) keskkonnakaitseloa taotleja nimi alates taotluse infosüsteemi kandmisest kuni keskkonnakaitseloa kehtivuse lõppemiseni või, kui luba ei anta, menetluse lõppemiseni;
2) keskkonnakaitseloa omaja nimi alates loa andmisest kuni keskkonnakaitseloa kehtivuse lõppemiseni;
3) keskkonnakaitseloa taotluse menetlusosalise nimi alates tema menetlusse kaasamisest kuni keskkonnakaitseloa menetluse lõppemiseni;
4) keskkonnakasutuse aastaaruandele, keskkonnakaitseloaga seatud kohustusele või seirearuandele märgitud füüsilisest isikust aruande esitaja nimi alates aruande või kohustuse täitmise andmete infosüsteemi kandmisest üksnes ajal, mil nendega seotud keskkonnakaitseluba kehtib;
5) keskkonnamõju hindamises või keskkonnamõju strateegilises hindamises osalenud arendaja, juhteksperdi ja eksperdirühma liikme nimi avalikustatakse tähtajatult koos asjaomase keskkonnamõju hindamise või keskkonnamõju strateegilise hindamise andmete ja dokumentidega.

(14) Keskkonnaotsuste infosüsteemi põhimääruses võib käesoleva paragrahvi lõikes 13 sätestatud avalikustamise tähtaega lühendada, kui käesoleva paragrahvi lõikes 11 nimetatud eesmärgid on saavutatavad lühema avalikustamise ajaga.“;

4) paragrahvi 42 lõige 1 muudetakse ja sõnastatakse järgmiselt:
„(1) Keskkonnaloa taotluses märgitakse:
1) taotleja nimi ja isikukood või registrikood;
2) taotleja kontaktandmed;
3) taotleja kontaktisiku nimi ja kontaktandmed;
4) taotluse selgelt sõnastatud sisu;
5) kavandatava tegevuse eesmärk ja põhjendus;
6) kavandatava tegevuse iseloomustus;
7) andmed tekkida võiva keskkonnahäiringu ja selle tekkepiirkonna kohta, sealhulgas käitise või tegevuskoha täpne asukoht ja asukoha kirjeldus;
8) andmed kasutatava tehnoloogia ja seadmete kohta;
9) muud asjaolud, mis võivad mõjutada taotletavast tegevusest lähtuva keskkonnariski suurust;
10) meetmed keskkonnariski vähendamiseks;
11) keskkonnaseire kava ja andmed keskkonnaseireks kasutatavate seadmete kohta;
12) loa taotletav kehtivusaeg;
13) taotluse number, selle esitamise kuupäev ja taotluse esitanud isiku nimi;
14) muud seadusega või käesoleva paragrahvi lõike 7 alusel kehtestatud õigusaktiga nõutavad andmed.“;

5) seadust täiendatakse §-ga 421 järgmises sõnastuses:
„§ 421. Keskkonnaloa taotluse nõuetekohaseks tunnistamine

(1) Loa andja hindab 21 päeva jooksul keskkonnaloa taotluse saamisest arvates, kas taotlusega on esitatud õigusaktidega nõutud andmed ja dokumendid ning taotluses ei esine menetlust takistavaid puudusi. Puuduseks võib muu hulgas olla asjaolu, mille tõttu ei ole võimalik:
1) kindlaks teha taotluse eset või kavandatava tegevuse ulatust;
2) kindlaks teha, milliseid seadusest tulenevaid menetlusreegleid tuleb taotluse menetlemisel kohaldada;
3) teha muid menetluse alustamiseks või sisuliseks menetlemiseks vajalikke otsuseid.

(2) Kui keskkonnaloa taotlusega on esitatud õigusaktidega nõutud andmed ja dokumendid ning taotluses ei esine menetlust takistavaid puudusi, tunnistab loa andja taotluse nõuetekohaseks ja teavitab sellest taotlejat käesoleva paragrahvi lõikes 1 nimetatud tähtaja jooksul.

(3) Kui keskkonnaloa taotlus ei sisalda õigusaktides nõutud andmeid ja dokumente või selles esineb käesoleva paragrahvi lõikes 1 nimetatud menetlust takistavaid puudusi, määrab loa andja taotluse esitajale tähtaja puuduste kõrvaldamiseks, arvestades puuduste laadi ja kõrvaldamiseks vajalike andmete kättesaadavust, kuid mitte lühema kui 14 päeva pikkuse tähtaja, ning osutab taotluses esinevatele puudustele kirjalikult.

(4) Parandatud või täiendatud taotluse nõuetekohasust hindab loa andja 14 päeva jooksul selle saamisest arvates. Kui nõuetekohasuse hindamiseks on vaja teise haldusorgani kooskõlastust, arvamust või muud sisendit, hindab loa andja taotluse nõuetekohasust 21 päeva jooksul selle saamisest arvates.

(5) Kui taotleja muudab nõuetekohasuse hindamise ajal taotluse eset või kavandatava tegevuse põhiolemust, tegevuskohta, keskkonnakasutuse viisi või ulatust selliselt, mis ei ole vajalik käesoleva paragrahvi lõikes 3 nimetatud puuduse kõrvaldamiseks, hindab loa andja taotluse nõuetekohasust 21 päeva jooksul selle saamisest arvates.

(6) Kui loa taotleja esitab keskkonnaloa taotluse nõuetekohasuse hindamise ajal sama käitise või tegevuskoha kohta uue keskkonnaloa taotluse või keskkonnaloa muutmise taotluse, hindab loa andja taotlusi eraldi. Loa andja võib menetlused ühendada, kui see on otstarbekas ja võimaldab efektiivsemat menetlust.

(7) Lisaks seaduses sätestatud juhtudele jätab loa andja keskkonnaloa taotluse läbi vaatamata, kui:
1) taotleja ei ole tähtajaks kõrvaldanud puudust, mis takistab taotluse sisulist menetlemist, ega taotlenud tähtaja pikendamist;
2) taotleja on taotlust kaks korda parandanud ja uuesti esitanud, kuid kõrvaldamata on varem kirjalikult nimetatud puudus, mis takistab taotluse sisulist menetlemist.

(8) Taotluse läbi vaatamata jätmine vormistatakse kirjaliku põhjendatud otsusena, milles märgitakse kõrvaldamata puudused ja otsuse vaidlustamise võimalused, tähtaeg ja kord.“;

6) paragrahvi 49 lõigetes 1 ja 2 asendatakse sõnad „nõuetekohase taotluse saamisest“ sõnadega „taotluse nõuetekohaseks tunnistamisest“;

7) paragrahvi 49 lõige 11 muudetakse ja sõnastatakse järgmiselt:
„(11) Keskkonnaloa andmise otsustamise tähtaeg peatub menetluse käigus taotluses ilmnenud menetlust takistava puuduse kõrvaldamise ajaks.“;

8) paragrahvi 49 täiendatakse lõikega 12 järgmises sõnastuses:
„(12) Taotluse nõuetekohaseks tunnistamine ei välista taotluse täpsustamiseks vajalike andmete küsimist menetluse käigus.“;

9) paragrahvi 49 lõikes 3 asendatakse arv „20“ arvuga „30“ ja sõnad „nõuetekohase taotluse saamisest“ sõnadega „taotluse nõuetekohaseks tunnistamisest“;

10) paragrahvi 49 lõige 5 muudetakse ja sõnastatakse järgmiselt:
„(5) Keskkonnaloa andja võib pikendada käesolevas paragrahvis sätestatud tähtaega, kui ilmnevad asjaolud, mis ei võimalda loa andmise otsustamist selle tähtaja jooksul, kuid keskkonnaloa andmise otsus tuleb teha hiljemalt kaheteistkümne kuu jooksul taotluse nõuetekohaseks tunnistamisest arvates. Nimetatud kaheteistkümnekuulise tähtaja hulka ei arvata aega, mille jooksul keskkonnaloa andmise otsustamise tähtaja kulgemine on seaduse alusel peatunud.“;

11) paragrahvi 49 täiendatakse lõigetega 6–11 järgmises sõnastuses:
„(6) Kui taotleja soovib keskkonnaloa taotluse menetlemise ajal taotlust muuta, esitab ta loa andjale muudatuste kirjelduse. Loa andja otsustab 14 päeva jooksul muudatuse kirjelduse saamisest arvates, kas taotluse muutmine on käimasolevas menetluses võimalik. Otsustamisel arvestab loa andja eelkõige seda, kas muudatus muudab taotluse eset või kavandatava tegevuse põhiolemust, tegevuskohta, keskkonnakasutuse viisi või ulatust ning milline on muudatuse mõju menetlusosaliste ringile, vajalikele kooskõlastustele ja avalikustamisele, keskkonnamõju hindamisele või eelhinnangule ning juba tehtud menetlustoimingutele. Keskkonnaloa andmise otsustamise tähtaeg peatub otsuse tegemiseni.

(7) Kui loa andja otsustab, et taotluse muutmine on käimasolevas menetluses võimalik, arvestab ta muudatuste kirjelduses esitatud muudatusi menetluses või määrab taotlejale tähtaja keskkonnaotsuste infosüsteemi kaudu muudetud taotluse esitamiseks.

(8) Kui loa andja otsustab, et taotluse muutmine ei ole käimasolevas menetluses võimalik, määrab loa andja taotlejale tähtaja, mille jooksul peab taotleja teatama, kas ta soovib menetlust jätkata taotlust muutmata või esitada uue taotluse.

(9) Kui taotleja teatab käesoleva paragrahvi lõike 8 kohaselt soovist esitada uus taotlus, määrab loa andja talle tähtaja uue taotluse esitamiseks. Nimetatud teate alusel esitatud uus taotlus asendab varasema taotluse ning loa andja lõpetab varasema taotluse menetluse. Kui taotleja ei esita käesoleva paragrahvi lõikes 8 nimetatud teadet või uut taotlust määratud tähtaja jooksul, jätkab loa andja varem esitatud taotluse menetlemist.

(10) Keskkonnaloa andmise otsustamise tähtaja kulgemine peatub käesoleva paragrahvi lõigete 7–9 kohaselt taotlejale muudetud taotluse, teate või uue taotluse esitamiseks määratud tähtaja jooksul kuni vastava teate või taotluse esitamiseni.

(11) Kui loa taotleja esitab keskkonnaloa taotluse menetlemise ajal sama käitise või tegevuskoha kohta uue keskkonnaloa taotluse või keskkonnaloa muutmise taotluse, hindab loa andja taotlusi eraldi. Loa andja võib menetlused ühendada, kui see on otstarbekas ja võimaldab efektiivsemat menetlust.“;

12) paragrahvi 53 lõike 1 punkt 2 tunnistatakse kehtetuks;

13) paragrahvi 53 lõike 1 punkt 3 muudetakse ja sõnastatakse järgmiselt:
„3) käitise või tegevuskoha asukoht;“;

14) paragrahvi 59 täiendatakse lõikega 32 järgmises sõnastuses:
„(32) Kui loa muutmisega kaasneb loa omajale uus või rangem kohustus, mille täitmine eeldab ettevalmistavaid tegevusi, tehnilisi või korralduslikke muudatusi või investeeringuid, määrab loa andja kohustuse täitmiseks mõistliku tähtaja, mis võimaldab vajalikud tegevused, muudatused ja investeeringud ellu viia, kui seaduse või muu õigusaktiga ei sätestata kohustuse täitmise tähtaega.“;

15) paragrahvi 59 täiendatakse lõikega 42 järgmises sõnastuses:
„(4²) Kui loa omaja algatatud keskkonnaloa muutmise menetluses ilmneb vajadus muuta loa tingimusi, mis ei ole taotluse esemeks, teavitab loa andja sellest loa omajat ja selgitab muudatuse vajadust. Loa omaja soovil lahendatakse selline muudatus eraldi menetluses, kui see on menetlusökonoomia seisukohalt otstarbekas ega takista algse taotluse lahendamist.“.

§ 2. Keskkonnatasude seaduse muutmine

Keskkonnatasude seaduses tehakse järgmised muudatused:

1) paragrahvi 20 lõike 5 esimeses lauses asendatakse sõna „reostusnäitajate“ sõnaga „saastenäitajate“;

2) paragrahvi 333 lõige 3 muudetakse ja sõnastatakse järgmiselt:
„(3) Keskkonnatasu deklaratsiooni andmekoosseisu ja andmete esitamise korra kehtestab valdkonna eest vastutav minister määrusega.“;

3) paragrahvi 334 lõiked 1 ja 11 muudetakse ja sõnastatakse järgmiselt:
„(1) Keskkonnatasu deklaratsioon esitatakse keskkonnaotsuste infosüsteemi kaudu, hiljemalt aruandekvartalile või aruandeaastale järgneva kuu 17. kuupäevaks.

(11) Keskkonnatasu deklaratsiooni esitaja motiveeritud taotluse alusel võib Keskkonnaamet lubada deklaratsiooni esitamist posti teel, elektroonilist andmesidet kasutades või selle üleandmist Keskkonnaametis.“;

4) paragrahvi 335 pealkiri muudetakse ja sõnastatakse järgmiselt:
„§ 335. Dokumentide elektrooniline kättetoimetamine“;

5) paragrahvi 335 lõige 3 tunnistatakse kehtetuks;

6) paragrahvi 336 lõige 3 muudetakse ja sõnastatakse järgmiselt: 
„(3) Keskkonnaamet võib automaatse haldusakti ja dokumendina anda: 
1) korralduse keskkonnatasu deklaratsiooni esitamiseks; 
2) korralduse keskkonnatasu deklaratsioonis esinevate puuduste kõrvaldamiseks; 
3) ettekirjutuse maavara kaevandamise mahu aruande esitamiseks; 
4) väljavõtte, õiendi või tõendi Keskkonnaametile esitatud keskkonnatasu deklaratsiooni kohta.“;

7) paragrahvi 341 lõiget 1 täiendatakse punktiga 5 järgmises sõnastuses: 
„5) käesoleva seaduse § 27 lõikes 1 sätestatud juhul.“;

8) paragrahvi 45 lõikes 21 asendatakse sõna „kahe“ sõnaga „ühe“;

9) paragrahvi 46 punktis 3 asendatakse tekstiosa „1 või 2“ tekstiosaga „1, 2 või 21“;

10) paragrahvi 553 lõige 3 muudetakse ja sõnastatakse järgmiselt:
„(3) Ühe tuulepargi mõjualas asuva eluruumi kohta makstava elukohaga seotud tuuleenergiast elektrienergia tootmise tasu maksimaalne suurus on kuuekordne tasu väljamaksmise aasta 1. märtsi seisuga kehtiv töötasu alammäär kuus.“.

§ 3. Maapõueseaduse muutmine

Maapõueseaduses tehakse järgmised muudatused:

1) paragrahvi 52 lõikes 2 asendatakse tekstiosa „nõuetekohase taotluse saamisest“ tekstiosaga „taotluse nõuetekohaseks tunnistamisest“;

2) paragrahvi 77 lõikes 2 asendatakse sõna „vormi“ sõnaga „andmekoosseisu“.

§ 4. Riigilõivuseaduse muutmine

Riigilõivuseaduse § 124 lõikest 2 jäetakse välja tekstiosa „, veise-“.

§ 5. Tööstusheite seaduse muutmine

Tööstusheite seaduses tehakse järgmised muudatused:

1) paragrahvi 2 lõikest 2 jäetakse välja tekstiosa „, kui nende tegevuste ulatus on nii väike, et ei mõjuta keskkonda oluliselt“;

2) paragrahvi 19 lõike 2 punktist 8 jäetakse välja tekstiosa „, veise-“;

3) paragrahvi 19 täiendatakse lõigetega 21 ja 22 järgmises sõnastuses:
„(21) Käitise künnisvõimsuse määramisel lähtutakse käitise või seadme maksimaalsest tehnilisest võimsusest või tootmismahust, mida on võimalik saavutada tavapäraste töötingimuste juures.

(22) Kui käitise käitaja, kes ei tegutse käesoleva paragrahvi lõike 2 punktis 1 nimetatud tegevusvaldkonnas, rakendab tehnilisi või tehnoloogilisi piiranguid, mis objektiivselt ja tõendatavalt vähendavad seadme või käitise tööaega või tootmismahtu alla maksimaalse tehnilise võimsuse, võib käitaja künnisvõimsuse määramisel arvestada selliste piirangutega.“;

4) paragrahv 24 tunnistatakse kehtetuks;

5) paragrahvi 29 punkt 5 tunnistatakse kehtetuks;

6) paragrahvi 29 täiendatakse punktiga 7 järgmises sõnastuses:
„7) lähteolukorra aruanne, kui selle koostamine on käesoleva seaduse § 57 lõike 1 alusel nõutav.“;

7) paragrahvi 37 lõikes 1 asendatakse tekstiosa „nõuetekohase taotluse saamisest“ tekstiosaga „taotluse nõuetekohaseks tunnistamisest“;

8) paragrahvi 37 lõiked 2 ja 7 tunnistatakse kehtetuks;

9) paragrahvi 41 lõike 2 sissejuhatav lauseosa muudetakse ja sõnastatakse järgmiselt:
„(2) Kompleksloa andmekoosseis sisaldab järgmist:“;

10) paragrahvi 41 lõike 2 punktist 3 jäetakse välja tekstiosa „, aastane tootmismaht“;

11) paragrahvi 41 lõike 2 punkt 4 tunnistatakse kehtetuks;

12) paragrahvi 41 lõike 2 punktis 6 asendatakse tekstiosa „, vee ja puhastusainete kasutamise ja tootmise maht ja“ tekstiosaga „ja vee“;

13) paragrahvi 42 lõikes 3 asendatakse sõnad „keskkonna kvaliteedinormatiivi tasemega vähemalt võrdne keskkonnakaitse tase“ tekstiosaga „keskkonnakaitse tase, mis on võrdne tasemega, mille tagab PVT‑järeldustes või PVT‑viitedokumentides kirjeldatud parim võimalik tehnika“;

14) paragrahvi 50 lõike 1 sissejuhatavas lauseosas asendatakse tekstiosa „seaduse § 59 lõikes 1 sätestatule“ tekstiosaga „seaduses sätestatud alustele“;

15) paragrahvi 50 lõikes 2 asendatakse tekstiosa „seaduse § 59 lõike 2 punktide 4 ja 6 alusel“ tekstiosaga „seaduses sätestatud alusel“;

16) paragrahv 53 tunnistatakse kehtetuks;

17) paragrahvi 54 sissejuhatavas lauseosas asendatakse tekstiosa „lisaks keskkonnaseadustiku üldosa seaduse § 62 lõikes 1 sätestatule“ tekstiosaga „lisaks keskkonnaseadustiku üldosa seaduses sätestatud alustele“;

18) paragrahvi 57 lõige 11 tunnistatakse kehtetuks;

19) paragrahvi 59 lõige 3 tunnistatakse kehtetuks;

20) paragrahvi 60 lõiked 1–3 tunnistatakse kehtetuks;

21) paragrahvi 60 lõige 4 muudetakse ja sõnastatakse järgmiselt:
„(4) Käitise projekti, tegevust või teatava toorme, kemikaali, muu materjali või toote koostist või kasutamist käsitleva teabe ärisaladusena käsitlemise taotlemisel esitab käitaja selle kompleksloa taotluse eraldi osana ja märgib sellele selgelt „Ärisaladus“. Teabe käsitlemise piiratud juurdepääsuga teabena otsustab loa andja, võttes muu hulgas arvesse avalikku huvi teabe avalikustamiseks.“;

22) paragrahvi 61 lõikes 5 asendatakse tekstiosa „käesoleva seaduse §-des 33–36“ tekstiosaga „keskkonnaseadustiku üldosa seaduse §-des 46–481“;

23) paragrahvi 63 lõike 1 sissejuhatavas lauseosas asendatakse tekstiosa „Kliimaministeeriumi taotluse kohta tehtud“ tekstiosaga „Kliimaministeeriumit loa andmise“;

24) paragrahvi 63 lõikes 3 asendatakse tekstiosa „§-des 40 ja 60“ tekstiosaga „§-s 60 ning keskkonnaseadustiku üldosa seaduse §-s 48“;

25) paragrahvi 85 lõikes 4 asendatakse tekstiosa „põletamisel omatarbeks“ tekstiosaga „omatarbeks põletamisele, kui need ei ole jäätmed jäätmeseaduse tähenduses“;

26) paragrahvi 158 lõige 11 tunnistatakse kehtetuks;

27) paragrahvi 1631 lõiget 1 täiendatakse pärast sõna „eest“ tekstiosaga „, kui on alustatud olulise muudatuse või laienduse ellu viimist,“;

28) seaduse 9. peatüki 1. jagu täiendatakse §-ga 1696 järgmises sõnastuses:
„§ 1696. Veisekasvatuse kompleksloa vormistamine keskkonnaloaks

(1) Loa andja vormistab veisekasvatusega tegeleva käitaja kehtiva kompleksloa nelja aasta jooksul käesoleva paragrahvi jõustumisest arvates keskkonnaseadustiku üldosa seaduse § 53 lõike 3 alusel kehtestatud andmekoosseisuga keskkonnaloaks. Ümbervormistamine toimub avatud menetluseta.

(2) Enne käesoleva paragrahvi jõustumist esitatud ja jõustumise ajal menetluses oleva veisekasvatusega tegeleva käitaja kompleksloa taotluse menetlust jätkatakse pärast käesoleva paragrahvi jõustumist keskkonnaloa taotluse menetlusena keskkonnaseadustiku üldosa seaduses ning atmosfääriõhu kaitse seaduses, jäätmeseaduses või veeseaduses sätestatu kohaselt.

(3) Tasutud riigilõiv tagastatakse enam tasutud osas, kui isikul ei ole kompleksloa kohustust veisekasvatuseks, loa taotluse menetlus on pooleli ning Keskkonnaamet menetleb kompleksloa taotlust edasi keskkonnaloa taotlusena.

(4) Käitise suhtes, mille kompleksluba vormistatakse käesoleva paragrahvi lõike 1 alusel keskkonnaloaks, ei kohaldata kuni kompleksloa keskkonnaloaks vormistamiseni käesoleva seaduse § 158 lõikes 1 sätestatud korrapärase kontrolli sageduse nõuet.“.

§ 6. Veeseaduse muutmine

Veeseaduses tehakse järgmised muudatused:

1) paragrahvi 121 lõiget 4 täiendatakse peale sõna „esitatakse“ sõnadega „ja nõusolek antakse“;

2) paragrahvi 121 lõige 6 muudetakse ja sõnastatakse järgmiselt:
„(6) Käesoleva paragrahvi lõikes 1 nimetatud nõusoleku taotluse ja nõusoleku andmekoosseisu ning nõusoleku andmise korra kehtestab valdkonna eest vastutav minister määrusega.“;

3) paragrahvi 243 lõikest 5 jäetakse välja tekstiosa „, atesteerimistunnistuse vormi ja atesteerimiskomisjoni töökorra“.

§ 7. Seaduse jõustumine

Käesoleva seaduse § 1, § 2 punktid 2, 3 ja 8, § 3 ning § 5 punktid 7 ja 8 jõustuvad 2027. aasta 1. oktoobril.

